LVI.  Ecclesiae S. Jacobi Compostellanae privilegia ac possessiones confirmat.   (Anno 1101, Dec. 31.) [FLOREZ,  España sagrada,  XX, 32.]
Author: Paschalis II
Date:  [1101]

PASCHALIS episcopus, servus servorum Dei, venerabili fratri DIDACO Compostellano episcopo secundo, ejusque successoribus canonice promovendis in perpetuum.

Justitiae ac rationis ordo suadet ut qui sua a successoribus desiderat mandata probari, praedecessoris sui procul dubio voluntatem et statuta custodiat. Proinde nos, praedecessoris nostri sanctae memoriae Urbani II statuta custodientes, pro B. Jacobi reverentia legitimum sempiternum auctoritate sancimus, ut sicut episcopatus cathedram praedecessor tuus bonae memoriae Dalmatius episcopus in Compostellana urbe per apostolicae concessionem sedis obtinuit, in qua B. Jacobi corpus requiescere creditur, ita perenni deinceps tempore, tam tu quam successores tui habere opitulante Domino debeatis. Universa igitur ad Iriae civitatis dioecesim jure veteri pertinentia tibi tuisque legitimis successoribus Compostellae permanentibus integra semper et illibata permanere decernimus. Ad haec pro singulari B. Jacobi devotione concedimus ut tam tu quam tui deinceps successores, nulli praeter Romanum metropolitanum subjecti sint, et omnes qui tibi in eadem sede successerint per manum Romani pontificis tanquam speciales Romanae sedis suffraganei consecrentur. Praeterea mansuro in perpetuum decreto sanximus ut quidquid hactenus juste B. Jacobi ecclesiae a regibus, seu quibuscunque fidelibus oblatum est; quidquid catalogis legitimis continetur, quidquid parochiarum Iriensis cathedra juste habuisse cognoscitur, tibi tuisque legitimis successoribus Compostellae permanentibus firmum semper integrumque servetur. Illud omnimodis interdicimus ut nulli unquam personae facultas sit B. Jacobi ecclesiae censum illum qualibet occasione subtrahere, quem Hispanorum reges quidam nobilis memoriae, Al. praesentis praedecessores, pro salute totius provinciae statuerunt, a flumine videlicet Pisorgo usque ad littus Oceani annuatim ex singulis boum paribus persolvendum, sicut in scriptis ejusdem ecclesiae continetur. Vestram de caetero condecet sanctitatem sanctae Romanae Ecclesiae decreta in omnibus observare, et ita virtutum luce interius exteriusque fulgere, ut videant omnes vestra bona opera, et glorificent Patrem vestrum qui in coelis est. Sane si quis in crastinum archiepiscopus aut episcopus, imperator aut rex, princeps aut dux, marchio, comes, judex, aut ecclesiastica quaelibet saecularisve persona hujus decreti paginam sciens, contra eam temere venire tentaverit, secundo tertiove commonitus, si non satisfactione congrua emendaverit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi alienus fiat, atque in extremo examine districtae ultioni subjaceat. Cunctis autem haec observantibus et saepefatam B. Jacobi ecclesiam venerantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Scriptum per manum Petri notarii regionarii a scriniis sacri palatii. Ego Paschalis sanctae catholicae Ecclesiae episcopus. Datum Laterani per manum Joannis S. Romanae Ecclesiae diaconi cardinalis II Kal. Januar., indictione X, anno Incarnationis Dominicae 1102 , pontificatus autem domini Paschalis papae III.